**O určovaní ceny veci:**

Uhorské šľachtické obyčajové právo nepoužívalo pojem "cena", ale operovalo s pojmom "hodnota".

 *Pravá hodnota (aestimatio condigna)* bola cenou, za ktorú bolo možné určitú vec kúpiť a predať. Táto cena sa mohla meniť v závislosti od miesta a času. *Všeobecná hodnota (aestimatio communis)[[1]](#footnote-1)* bola cena ustálená obyčajovým právom a zásadne nemenná. V Uhorsku takto boli určené ceny v Tripartite a niektorých zákonných článkoch pred ním[[2]](#footnote-2). Logicky teda vyplýva, že všeobecná hodnota musela byť cenou nižšou. Záväznou nebola vždy, len v nasledovných prípadoch:

- pri platení súdnych pokút (birsagium)[[3]](#footnote-3);

- pri náhradách škody a súkromnoprávnych pokutách[[4]](#footnote-4);

- pri väčších násilnostiach ak žalovaný zomrel po začatí konania[[5]](#footnote-5);

- ak si niekto vyžiadal nedevolvovaný donačný majetok[[6]](#footnote-6);

- ak donatár bez ohľadu na to, že niekto obsadenie majetku napadol, zaujal donačný majetok[[7]](#footnote-7);

- pri výkupe majetkov exekvovaných na základe rozsudku smrti alebo plnenia hommagia[[8]](#footnote-8);

- pri vyplácaní dievčenskej štvrtiny[[9]](#footnote-9);

- pri vyplácaní obvenenia[[10]](#footnote-10);

- pri kúpnej zmluve v prípade predaja časti rodinného nedielu bez správneho dôvodu na základe práva príbuzného na vrátenie ceny predaného podielu[[11]](#footnote-11).

 Vidíme teda, že všeobecná hodnota majetku sa v prípade uzavretia kúpnej zmluvy mohla uplatniť len v dvoch prípadoch. V oboch prípadoch ide o scudzenie šľachtických pozemkov a všeobecná hodnota tu plní akúsi poistku toho, aby majetok ostal v rodine.

 Tretím typom ceny je *večná hodnota (aestimatio perrennalis)[[12]](#footnote-12).* Toto ocenenie sa využívalo len pri nehnuteľnostiach, ak sa zmluvné strany dohodli na jej použití[[13]](#footnote-13), alebo ak to ustanovil zákon alebo obyčaj pre prípady zaplatenia pokuty za protiprávne nadobudnutie vlastníctva k cudziemu majetku[[14]](#footnote-14). Naopak pri hnuteľnostiach Tripartitum pozná tzv. *trhovú hodnotu (valor competens)[[15]](#footnote-15).* Táto cena bola predchodcom tzv. *hodnoty primeranej (aestimatio iusta),* ktorú zaviedlo definitívne až právo v 18. storočí. Po zavedení tohto typu ceny sa prestala používať hodnota pravá i všeobecná, zachovala sa však hodnota večná.

 Okrem týchto spôsobov ohodnocovania poznalo feudálne šľachtické právo ešte *subjektívnu hodnotu (interesse singulare ratione utilitatis, specialis rei aestimatio),* ktorú mala vec pre určitú osobu vzhľadom na osobné okolnosti týkajúce sa pomeru osoby k veci; a tzv. *hodnotu obľuby (pretium affectionis, interesse singulare ratione affectionis),* ktorú mala vec pre určitú osobu len z dôvodu osobnej náklonnosti.

1. Tripartitum, I/134 § 3 a 5. [↑](#footnote-ref-1)
2. Tripartitum, I/133. [↑](#footnote-ref-2)
3. Tripartitum, I/134, § 1. [↑](#footnote-ref-3)
4. Tamtiež. [↑](#footnote-ref-4)
5. Tripartitum, II/61. [↑](#footnote-ref-5)
6. Zák. čl. 24/1439, 11/1464, 62/1492. [↑](#footnote-ref-6)
7. Zák. čl. 22/1486, 59/1492. [↑](#footnote-ref-7)
8. Tripartitum, II/43, § 1. [↑](#footnote-ref-8)
9. Tripartitum, I/134, § 2. [↑](#footnote-ref-9)
10. Tripartitum I/134, § 3. [↑](#footnote-ref-10)
11. Tripartitum, I/61. [↑](#footnote-ref-11)
12. Tripartitum, I/133, § 3 - 5. [↑](#footnote-ref-12)
13. Tripartitum, I/133, § 5. [↑](#footnote-ref-13)
14. Tripartitum, I/25, zák. čl. 45/1563. [↑](#footnote-ref-14)
15. Tripartitum, I/133, § 46; I/134, § 3 a 4. [↑](#footnote-ref-15)